ગત માર્ચમાં જ ઉત્તર પ્રદેશના ફુલપુર અને ગોરખપુરના ઉપચુનાવમાં ભાજપની હાર થઈ અને, માયાવતી-અખિલેશની બુઆ-બબુઆની જોડી જીતી, બિહારની અરરિયા સીટ પર ભાજપની પીછેહટ અને રાજદની જીત ભાજપ માટે વધુ મહેનતની લાલ બત્તી ધરે છે, પરંતુ એય ખરું કે દેશમાં ભાગલાવાદીઓ, જાતિવાદીઓના વધતા પ્રભાવે તળના વિસ્તારમાં જનતાને ભોળવીને સત્તાની સોગઠી મારી છે. ભાજપ માટે કર્ણાટકમાં ખરાખરીનો ખેલ છે પરંતું કોંગ્રેસે લિંગાયતોને હિન્દુ ધર્મથી અલગ કરવાની રમત કરી છે, તે રમત જો પ્રજા સમજી જાય તો કોંગ્રેસના સત્તાલોલુપ મહોરા પર મતની મહોર ના વાગે. કોંગ્રેસમાં ટિકીટ ફાળવણી વખતે ચરુ ઉકળ્યો અને જાહેર રસ્તા પર દેખાવો થયા. આ ઘટના કોંગ્રેસનો અસલી - સત્તા લાલચુ ચહેરો છતો કરે છે. જેડીએસનો પરિવારવાદ અને તેમાં પડેલાં તડા તો જગજાહેર છે, એને પ્રજાની ખુશીમાં રસ નથી, માત્ર ખુરશીમાં રસ છે. આ વાત પ્રજા સમજી જાય તો જેડીએસને મત ન જ મળે. ભાજપ માટે આ બે મુદ્દા મહત્ત્વના સાબિત થશે જ. રાજકીય વિશ્ર્લેષકો અને સર્વે અનુસાર ભાજપની પકડ શરૂઆતમાં ઢીલી હતી પરંતુ જેમ જેમ ચૂંટણી નજીક આવતી જાય છે તેમ તેમ વડાપ્રધાન શ્રી નરેન્દ્રભાઈ મોદીની રેલીનો કરિશ્મા છવાઈ રહ્યો છે અને જીતની સંભાવનાઓ વધતી જાય છે. મતદાનનાં છેલ્લાં પંદર દિવસમાં તો ભાજપના કમળની સુવાસ વધશે જ વધશે.